SL Uradni list Evropske unije C 244/8

Pritožba CHAP(2013) 1334 – Potrdilo o prejemu in informacije

2013/C 244/06

Evropska komisija prejema številne pritožbe zoper občinski davek na nepremičnine v Italiji (IMU). Komisija te dopise evidentira pod številko CHAP(2013) 1334.

Glede na veliko število prejetih pritožb v zvezi s to zadevo in z namenom, da bi zadevnim strankam zagotovila hiter odgovor in jih ustrezno obveščala ter poskrbela za smotrno porabo upravnih sredstev, Komisija te informacije objavlja v Uradnem listu Evropske unije in na spletni strani: http://ec.europa.eu/eu_law/complaints/receipt/index_en.htm

Pritožniki trdijo, da je italijanska zakonodaja diskriminatorna do italijanskih državljanov, ki živijo v tujini in imajo nepremičnine v Italiji, kar je v nasprotju s pravom EU, zlasti s členi 18, 21, 45 in 49 PDEU.

Komisija je, potem ko je preučila pritožbe, sklenila, da na tej stopnji na podlagi pritožb ni mogoče ugotoviti kršitve prava EU v zvezi z italijanskimi državljani, ki živijo v tujini in imajo v lasti nepremičnine v Italiji.

V skladu z uveljavljeno sodno prakso Evropskega sodišča (1) je diskriminacijo mogoče ugotoviti, kadar se objektivno primerljivi položaji obravnavajo različno. Evropsko pravo državam članicam ne preprečuje, da bi z uvedbo nacionalnih ukrepov za odobritev davčnih ugodnosti določile ugodnejšo davčno obravnavo zgolj za nepremičnine, ki se uporabljajo kot glavno prebivališče davkoplačevalcev, in iz takšne obravnave izključile nepremičnine, ki se uporabljajo v druge namene (druga prebivališča ali nepremičnine, ki se oddajajo v najem), saj zaradi te različne uporabe nepremičnine niso v primerljivem položaju. V skladu s tem italijanski državljani, ki primarno bivajo v tujini in imajo v lasti nepremičnino v Italiji, niso v primerljivem položaju z italijanskimi državljani, ki primarno prebivajo v nepremičnini, ki jo imajo v lasti v Italiji.

Namesto tega Komisija meni, da ukrepi, opisani v pritožbah, zlasti člen 4 zakona št. 44/2012, ki lokalnim upravam omogoča, da tako imenovan režim „prve hiše“ razširijo samo na nepremičnine, ki jih imajo v lasti davkoplačevalci nerezidenti, ki imajo italijansko državljanstvo in so v registru AIRE uradno registrirani kot italijanski državljani, ki prebivajo v tujini, lahko pomenijo diskriminacijo zoper davkoplačevalce nerezidente, ki imajo drugo državljanstvo in imajo nepremičnine v Italiji.

Ob upoštevanju teh elementov Komisija predlaga, da se zadeva zaključi.

Če pritožniki menijo, da razpolagajo z novimi informacijami, ki bi lahko bile osnova za ponovno proučitev tega predloga za zaključek postopka, jih morajo poslati Komisiji v enem mesecu od objave tega obvestila. Če Komisija ne bo prejela takšnih novih informacij, bo zadevo zaključila.

Komisija je seznanjena, da so italijanski organi najavili skorajšnje spremembe zakonodaje v zvezi z možno diskriminacijo davkoplačevalcev nerezidentov, ki imajo drugo državljanstvo in imajo nepremičnine v Italiji. Zato se je Komisija odločila, da odločitev o združljivosti tega vidika zakonodaje z zakonodajo EU pridrži, dokler ne preuči zakonodajnih sprememb, ki jih bodo uvedli italijanski organi.

(1) Sodbi z dne 1. decembra 2011 v zadevah C-250/08 Komisija proti Belgiji in C-253/08 Komisija proti Madžarski.